Teymið á bakvið Bing Bang , þau Jiaqian Chen , Teitur Jónasson , Júlíus Fjeldsted , Xi Chen og Mette Bernt Knudsen , kynntu vöru sína á China International Import Expo í Shanghai á dögunum . Aðsend mynd Bing Bang er sölu - og markaðsfyrirtæki sem sérhæfir sig í beinni sölu til Kína . Skrifstofur fyrirtækisins eru staðsettar í Kaupmannahöfn og Reykjavík , en eigendur þess koma frá Íslandi , Danmörku og Kína . Fyrirtækið hefur unnið að því í um það bil eitt ár að geta selt íslenskar og norrænar vörur beint til kínverskra neytenda . „ Við höfum fundið fyrir miklum áhuga frá íslenskum og norrænum fyrirtækjum á því að fara að selja vörur sínar til Kínverja . Eftir að hafa fundið fyrir áhuganum fórum við að kanna málið og komumst að því að svokallaður „ cross border ecommerce " markaður inn í Kína er risastór . Við komumst einnig að því að það er mikil eftirspurn eftir norrænum vörum í Kína . Það er hins vegar ekki hlaupið að því fyrir smærri og meðalstór fyrirtæki að hefja sölu á vörum sínum beint til kínverskra neytenda . En í fyrra opnaðist í fyrsta sinn í sögu Kína möguleiki fyrir erlend fyrirtæki að selja vörur sínar beint til kínverskra neytenda í gegnum samfélagsmiðla . Erlend fyrirtæki gátu því í kjölfarið byrjað að opna sína eigin reikninga inni á kínversku samfélagsmiðlunum , " segir Teitur Jónasson , framkvæmdastjóri Bing Bang . „ Kínversku samfélagsmiðlarnir eru byggðir upp á allt annan hátt en þeir sem við Íslendingar könnumst við , eins og t.d. Instagram og Facebook . Rétt eins og á Facebook og Instagram geta fyrirtæki auglýst vöruna sína beint til neytenda í gegnum kínversku miðlana . En á kínversku samfélagsmiðlunum , ólíkt hinum , er hægt að klára söluna á sama vettvangi ( e. platform ) , en kínverskir samfélagsmiðlar eins og WeChat eru sem dæmi með sín eigin greiðslumiðlunarkerfi . Þarna er því kominn möguleiki fyrir fyrirtæki til að selja vörur sínar beint til Kínverja í gegnum þeirra samfélagsmiðla , en eðlilega er þetta menningarheimur sem norræn fyrirtæki þekkja ekki alveg . Við höfum þekkingu á kínverska markaðnum og getum því aðstoðað fyrirtækin við að komast inn á markaðinn . " Ný smápakkasendingaleið Póstsins lykilatriði Að sögn Teits skiptist starfsemi Bing Bang upp í tvö svið ; annars vegar þjónustuhluta og hins vegar sölu - og verslunarhluta ; þar sem fyrirtækið safnar saman íslenskum vörum í box sem eru svo seld beint til kínverskra neytenda í gegnum WeChat . Boxin eru svo send beint frá Íslandi til Kína með Íslandspósti , en Pósturinn hyggst á næstunni opna fyrir sendingar á smápökkum , sem sniðnir eru að þörfum netverslana , til Kína og fleiri landa í Asíu . „ Við erum í grunninn sölu - og markaðsfyrirtæki . Við höfum verið að þjónusta fyrirtæki á Norðurlöndunum , sem vilja markaðssetja vörur sínar til kínverskra ferðamanna , í um tvö ár . Þannig höfum við verið að hjálpa fyrirtækjum við að gera sig sýnileg á kínverskum samfélagsmiðlum . Kínverskir samfélagsmiðlar líkt og WeChat eru , eins og áður segir , allt öðruvísi en þeir sem við Íslendingar þekkjum . Frá því í nóvember í fyrra höfum við svo verið að þróa þá hugmynd að geta selt íslenskar vörur beint til kínverskra neytenda í gegnum okkar vettvang á WeChat . Til þess þurfti ýmislegt að gerast , m.a. þurfti að vera til leið til að geta sent smápakka beint frá Íslandi til Kína , rétt eins og hægt er að gera til Evrópu eða Bandaríkjanna . Við vorum í miklum samskiptum við Póstinn og pressuðum á að það yrði opnað fyrir beinar smápakkasendingar frá Íslandi til Kína , sem er lykilatriði í okkar viðskiptamódeli . Það er því mjög mikilvægt fyrir okkur að Pósturinn sé nú að opna á þessar sendingar . Nú höfum við því loks náð að hnýta alla þræði saman og tókum nú á dögunum þátt í China International Import Expo ( CIIE ) í Shanghai . Þar kynntum við boxið okkar til leiks og opnuðum samtímis á sölu í gegnum okkar eigin WeChat verslun . Við stefnum á að senda fyrsta boxið til Kína með Póstinum sem allra fyrst . Í þessum boxum erum við að sameina nokkrar húð - og heilsuvörur frá hinum ýmsu fyrirtækjum í stærri pakka , í stað þess að senda eina vöru í einu sem er kostnaðarsamt . Við erum í raun að búa til Bing Bang sem vörumerki utan um íslenskar og norrænar vörur . Þetta mun gera fyrirtækjum kleift , með tiltölulega litlum tilkostnaði , að auka markaðssetningu og koma sinni vöru á framfæri í Kína . " Í fyrsta boxinu frá Bing Bang má finna vörur frá íslensku fyrirtækjunum Taramar , Sóley Organics , geoSilica , Verandi og Teko . Teitur segir að Bing Bang stefni svo á að bjóða upp á úrval af fleiri boxum í framtíðinni og sömuleiðis gera neytandanum kleift að velja vörur að eigin vali ofan í box . Koma til móts við þarfir netverslana Elvar Bjarki Helgason , forstöðumaður söludeildar Íslandspósts , segir að undirbúningur við að opna fyrir sendingar á smáum pökkum sem vega innan við tvö kíló , til Kína og fleiri landa í Asíu , sé á lokametrunum . Með þessu sé Pósturinn að koma til móts við þarfir netverslana . „ Þessar smápakkasendingar eru þegar í boði fyrir þó nokkur Evrópulönd , auk Bandaríkjanna og Kanada . Nú ætlum við svo að opna nýjar gáttir til Kína og fleiri Asíulanda . Netverslun hefur vaxið gífurlega undanfarin ár og samhliða því varð til krafa um að við myndum koma fram með nýjar þjónustuleiðir . Við ákváðum því að svara kallinu og bættum smápakkasendingum til Kína við þjónustuframboð okkar . " Nánar er fjallað um málið í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .